b"\n_START_ARTICLE_\nPalau Solterra\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici amb tres fa\xc3\xa7anes, que donen als carrers de l'esgl\xc3\xa9sia (W), de les cadires (N) i de l'Hospital (E)_NEWLINE_La part m\xc3\xa9s antiga \xc3\xa9s la que t\xc3\xa9 acc\xc3\xa9s pel carrer de l'esgl\xc3\xa9sia. El sector esquerra de la fa\xc3\xa7ana d'aquest carrer \xc3\xa9s g\xc3\xb2tic (portal dovellat, finestral tripartit d'arquets trilobulats, finestra trilobulada, sembla que traslladats d'un altre indret a comen\xc3\xa7ament del segle XX). El sector oest \xc3\xa9s plenament renaixentista, amb una porta i una finestra amb llindes i muntants decorats_NEWLINE_Les altres dues fa\xc3\xa7anes, constru\xc3\xafdes o refetes posteriorment, segurament a finals del segle XIX (a l'angle que formen les dues fa\xc3\xa7anes hi ha l'escut dels Robert amb la data 1893), dins d'un estil neocl\xc3\xa0ssic, sembla que responen a un projecte de Joan Martorell, un dels primers arquitectes del pa\xc3\xads que va aconseguir d'harmonitzar els seus pr\xc3\xb2pis projectes i les seves pr\xc3\xb2pies solucions en restauracions d'edificis hist\xc3\xb2rics, g\xc3\xb2tics, renaixentistes, etc_NEWLINE_L'element m\xc3\xa9s interessant del palau \xc3\xa9s, per\xc3\xb2, el pati renaixentista, un dels pocs exemples que tenim al qual l'arquitecte Rafael Mas\xc3\xb3 va donar un tractament gairab\xc3\xa9 esceneogr\xc3\xa0fic a inicis del segle XX.\n_START_SECTION_\nHist\xc3\xb2ria\n_START_PARAGRAPH_\nEl Palau Solterra a Torroella de Montgr\xc3\xad \xc3\xa9s un notable edifici senyorial dels segles XV-XVI ampliat i reformat a finals del segle XIX pel seu darrer propietari. Sembla que el va fer construir la fam\xc3\xadlia Sanesterra de Santaeug\xc3\xa8nia. Posteriorment va passar als Sarriera-Pons, comtes de Solterra i a finals del segle XIX, al marqu\xc3\xa8s de Robert, l'escut del qual figura en diversos indrets de la casa."